Kinders in Potch deur honde gebytArgieffoto: ER24 Twee jong kinders van onderskeidelik vyf en nege jaar oud is Donderdagaand in ŉ hospitaal in Potchefstroom opgeneem nadat hulle deur twee honde gebyt is. Die jonger meisie is in die gesig gebyt terwyl die ouer meisie bytwonde aan haar bene en boude opgedoen het. Die honde is ná die voorval van kant gemaak. Russel Meiring, woordvoerder van ER24, sê paramedici is gisteraand na ŉ huis in Miederpark in Potchefstroom ontbied waar hulle by hul aankoms omstreeks 19:30 die huis binnegelei is om die kinders te behandel. Beamptes van Mooirivier Beskerming, ŉ plaaslike private veiligheidsmaatskappy, was in dié stadium reeds op die toneel. Paramedici het die meisies behandel en pynmedikasie toegedien voordat hulle na die Potchefstroom- provinsiale hospitaal vervoer is vir verdere mediese behandeling. ŉ Woordvoerder van Mooirivier Beskerming het Vrydag aan Maroela Media gesê twee pitbulls was vir die aanval verantwoordelik en dat die honde by die veiligheidsbeamptes se aankoms op die toneel reeds dood was. Dit is egter nie duidelik hoe die honde van kant gemaak is nie. Die jongste voorval volg nadat ŉ storm in die kleine die afgelope paar maande uitgebars het oor noodlottige pitbull-aanvalle. Die honderas was by verskeie bytvoorvalle betrokke. Sommige van die honde is ná die voorvalle op ŉ grusame wyse van kant gemaak. Tientalle honde, insluitend pitbulls, is verlede maand ná die noodlottige aanval op die agtjarige Olebogeng Mosime van Vistapark in Bloemfontein, by die Dierebeskermingsvereniging (DBV) in Bloemfontein, en ook ander skuilings in die land, afgegee. Die DBV het ŉ pleidooi aan honde-eienaars gerig om eerder afstand te doen van enige honde wat aggressief is. Klein Olebogeng is op 12 November vanjaar deur die bure se pitbull doodgebyt nadat die hond glo uit die erf ontsnap en oor hul heining gespring het. Die hond is op die toneel deur polisiebeamptes doodgeskiet. ŉ Driejarige seuntjie is kort daarna in Hennenman in die Vrystaat deur twee pitbulls verskeur. Verskeie eienaars van pitbull‑terriërs en aktiviste van dié ras sê egter alle pitbull‑terriërs en hul eienaars – die goeie eienaars – behoort nie oor dieselfde kam geskeer te word nie aangesien pitbull‑terriërs die liefde vanself is. Lees al Maroela Media se berigte oor pitbull‑terriërs hier.